Title: ประกาศคณะกรรมการว่าด้วยฉลาก ฉบับที่ 63 (พ.ศ. 2538) เรื่อง กำหนดสีเทียนเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๖๓ (พ.ศ. ๒๕๓๘)
เรื่อง
กำหนดสีเทียนเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑  ในประกาศฉบับนี้ สีเทียน หมายความว่าวัสดุที่มีลักษณะเป็นแท่ง ทำขึ้นโดยมีสีและไขผึ้งเป็นส่วนผสมหลัก
ใช้สำหรับวาดภาพหรือระบายสี

ข้อ
๒  ให้สีเทียนเป็นสินค้าที่ควบคุมฉลาก

ข้อ
๓  ประกาศฉบับนี้
ไม่ใช้บังคับแก่สีเทียนที่ผลิตเพื่อการส่งออก ซึ่งได้ปฏิบัติตามเงื่อนไข ดังต่อไปนี้
(๑)
สีเทียนดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For Export Only
(๒)
สีเทียนดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๔ 
สีเทียนที่จะนำออกขายต้องจัดให้มีฉลากตามที่กำหนดไว้ในข้อ ๕

ข้อ
๕ 
ฉลากต้องมีข้อความเป็นภาษาไทยที่สามารถเห็นและอ่านได้ชัดเจนปิด หรือติดไว้ที่ภาชนะบรรจุสีเทียน
และข้อความในฉลากอย่างน้อยต้องมีสาระสำคัญ ดังต่อไปนี้
(๑)
ต้องแสดงข้อความเกี่ยวกับผู้ประกอบธุรกิจดังนี้
  (ก)
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการที่ตั้งอยู่ในประเทศไทยของผู้ผลิต
แต่ถ้าเป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายใด
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ผลิตนั้น
  (ข)
ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการที่ตั้งอยู่ในประเทศไทยของผู้นำเข้า
แต่ถ้าเป็นสินค้าที่นำเข้ามาในราชอาณาจักร
เพื่อการขายของผู้ประกอบธุรกิจรายอื่นที่มิใช่ผู้นำเข้า
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ได้นำเข้านั้น
ถ้าผู้ผลิต
หรือผู้นำเข้า หรือผู้ประกอบการธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
เดือน และปีที่ผลิต
(๓)
ประเทศที่ผลิต
(๔)
คำว่า สีเทียน
(๕)
จำนวน
(๖)
ให้ระบุข้อความที่รับรองว่า ไม่เป็นอันตราย
สำหรับสีเทียนที่มีส่วนผสมของโลหะหนักในอัตราที่ไม่เป็นอันตราย
(๗)
คำเตือน ห้ามนำเข้าปาก

ข้อ
๖ 
ให้สีเทียนที่นำเข้ามาในราชอาณาจักรเพื่อขายได้รับการยกเว้นไม่ต้องจัดให้มีฉลากขณะนำเข้าที่ด่านศุลกากร
แต่ต้องจัดให้มีฉลากตามประกาศฉบับนี้ก่อนที่จะนำออกขาย

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๗
มกราคม พ.ศ. ๒๕๓๘
มาลดี  วสีนนท์
ประธานกรรมการว่าด้วยฉลาก

วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

[๑] ราชกิจจานุเบกษา
เล่ม ๑๑๒/ตอนที่ ๒๐ ง/หน้า ๘๙/๙ มีนาคม ๒๕๓๘